ΚΑΝΟΝΙΣΜΟΣ (ΕΟΚ) αριθ. 1588/76 ΤΗΣ ΕΠΙΤΡΟΠΗΣ της 30ής Ιουνίου 1976 περί των λεπτομερειών εφαρμογής που αφορούν τις εισαγωγές ελαιολάδων καταγωγής Μαρόκου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1521/76 του Συμβουλίου της 24ης Ιουνίου 1976 περί εισαγωγών ελαιολάδων από το Μαρόκο(1), και ιδίως το άρθρο 6,

Εκτιμώντας:

ότι με τον κανονισμό (ΕΟΚ) αριθ. 1521/76, το Συμβούλιο θέσπισε τους κανόνες εφαρμογής του ειδικού καθεστώτος εισαγωγής των ελαιολάδων από το Μαρόκο που προβλέπεται στη συμφωνία συνεργασίας μεταξύ της Ευρωπαϊκής Οικονομικής Κοινότητος και του Μαρόκου- ότι οι κανόνες αυτοί καθιστούν αναγκαία τη θέσπιση λεπτομερειών εφαρμογής-

ότι σύμφωνα με το άρθρο 1 του κανονισμού (ΕΟΚ) αριθ. 1521/76, όταν το Μαρόκο επιβάλλει την ειδική φορολογική επιβάρυνση κατά την εξαγωγή του ελαιόλαδου, με εξαίρεση εκείνου που έχει υποστεί διαδικασία εξευγενισμού, η εισφορά που επιβάλλεται μειούται κατά 0,50 λογιστικές μονάδες ανά 100 χιλιόγραμμα, ως και κατά ποσό ίσο προς εκείνο της επιβληθείσης ειδικής φορολογικής επιβαρύνσεως και μέχρι 10 λογιστικές μονάδες ανά 100 χιλιόγραμμα, του ποσού αυτού προσαυξανομένου μέχρι την 31η Οκτωβρίου 1977, κατά 10 λογιστικές μονάδες ανά 100 χιλιόγραμμα-

ότι, δυνάμει του άρθρου 2 του κανονισμού (ΕΟΚ) αριθ. 1521/76, το καθεστώς μειώσεως της εισφοράς εφαρμόζεται σε κάθε εισαγωγή, για την οποία προσκομίζεται απόδειξη ότι η ειδική φορολογική επιβάρυνση έχει επιδράσει επί της τιμής της εισαγωγής- ότι προς τον σκοπό εφαρμογής του προαναφερθέντος καθεστώτος πρέπει να προβλεφθεί ότι ο εισαγωγεύς προσκομίζει την απόδειξη καταβολής στον εξαγωγέα της εν λόγω φορολογικής επιβαρύνσεως-

ότι, για να εξασφαλισθεί η ορθή λειτουργία του καθεστώτος αυτού, είναι αναγκαίο ο εισαγωγεύς να δύναται να πληροφορεί τον εξαγωγέα επί του ποσού της εισφοράς, ως και της φορολογικής επιβαρύνσεως που επιβάλλονται στο εισαγόμενο προϊόν-

ότι πρέπει να καταργηθεί ο κανονισμός (ΕΟΚ) αριθ. 1937/75 της Επιτροπής της 25ης Ιουλίου 1975 περί των λεπτομερειών που αφορούν τις εισαγωγές ελαιολάδων από το Μαρόκο(2)-

ότι η εισαγωγή της διαδικασίας κατακυρώσεως της εισφοράς καθιστά αναγκαίο τον προσδιορισμό των λεπτομερειών εφαρμογής του νέου αυτού καθεστώτος στις εισαγωγές ελαιολάδου από Μαρόκο-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το καθεστώς που προβλέπεται στο άρθρο 1 του κανονισμού (ΕΟΚ) αριθ. 1521/76 εφαρμόζεται αν προσκομίζεται από τον εισαγωγέα η απόδειξη ότι κατέβαλε στον εξαγωγέα την ειδική φορολογική επιβάρυνση κατά την εξαγωγή μέχρι του ποσού που αναφέρεται στο άρθρο αυτό στοιχείο β), αφαιρετέου κατά την εισαγωγή στην Κοινότητα.

2. Κατά την έννοια του παρόντος κανονισμού, θεωρείται "εξαγωγεύς" το πρόσωπο που κατονομάζεται στο πιστοποιητικό EUR 1.

3. Η απόδειξη που αναφέρεται στην παράγραφο 1 θεωρείται ότι έχει προσκομισθεί μόνο διά της παρουσιάσεως αποδείξεως, χορηγουμένης από μία εξουσιοδοτημένη για το σκοπό αυτό Τράπεζα, στην οποία έχει καταβληθεί το ποσό που αναφέρεται στην παράγραφο 1, ως καταβολή της φορολογικής επιβαρύνσεως και η οποία περιλαμβάνει τουλάχιστον:

- τα στοιχεία του εξαγωγέως,

- τον αύξοντα αριθμό του εγγράφου EUR 1, του σχετικού με την πράξη,

- το ύψος του καταβληθέντος ποσού.

4. Σε περίπτωση εφαρμογής της διαδικασίας κατακυρώσεως που αναφέρεται στον κανονισμό (ΕΟΚ) αριθ. 601/76, οι μειώσεις που προβλέπονται στα άρθρα 1 μέχρι 4 του κανονισμού (ΕΟΚ) αριθ. 1521/76 εφαρμόζονται στις εισφορές που αναφέρονται στις προσφορές όταν αυτές είναι ίσες ή μεγαλύτερες των ελαχίστων εισφορών.

Άρθρο 2

Οι οργανισμοί των Κρατών μελών, οι επιφορτισμένοι με την είσπραξη της εισφοράς εισαγωγής, χορηγούν στον εισαγωγέα έγγραφο, το οποίο περιλαμβάνει:

α) τις ενδείξεις που αφορούν το έγγραφο εξαγωγής, οι οποίες περιλαμβάνονται στο πλαίσιο "θεώρηση τελωνείου" του εγγράφου EUR 1 περί του εν λόγω προϊόντος ή, άλλως, τον αύξοντα αριθμό του εν λόγω πιστοποιητικού-

β) το καθαρό βάρος του ελαιολάδου που διαπιστώνεται από τις αρμόδιες αρχές κατά την τήρηση των τελωνειακών διατυπώσεων εισαγωγής-

γ) ο συντελεστής εισφοράς που υπολογίζεται σύμφωνα με τις διατάξεις του άρθρου 13 του κανονισμού αριθ. 136/66/ΕΟΚ, μειούμενος κατά 0,50 λογιστικές μονάδες ανά 100 χιλιόγραμμα που επιβάλλεται στα εν λόγω προϊόντα-

δ) το ποσό που καταβάλλει ο εισαγωγεύς στον εξαγωγέα.

Άρθρο 3

Ο κανονισμός (ΕΟΚ) αριθ. 1937/75 καταργείται.

Άρθρο 4

Ο παρών κανονισμός αρχίζει να ισχύει την 1η Ιουλίου 1976.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Ιουνίου 1976.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 169 της 28.6.1976, σ. 43.

(2) ΕΕ αριθ. Ν 198 της 29.7.1975, σ. 28.